מגנטו (קומיקס)

| --- | --- |

מגנטו, כפי שהופיע על עטיפת החוברת X-Men: Black - Magneto #1 מאוקטובר 2018, אמנות מאת ג'יי סקוט קמפבל וסבין ריץ'.
 סוג:  אנטי-גיבור
 הוצאה לאור:  מארוול קומיקס
 הופעה ראשונה:  X-Men #1 (ספטמבר 1963)
 יוצרים:  סטן לי ג'ק קירבי
 גילום הדמות:  איאן מקלן (גרסה מבוגרת; "אקס-מן", "אקס-מן 2", "אקס-מן 3: המפלט האחרון", "אקס-מן: העתיד שהיה") מייקל פסבנדר (גרסה צעירה; "אקס-מן: ההתחלה", "אקס-מן: העתיד שהיה", "אקס-מן: אפוקליפסה", "אקס-מן: הפניקס האפלה")
 מידע
 שם אמיתי:  מקס אייזנהרדט (מאוחר יותר שינה את שמו ל"אריק מאגנוס לנשר")
 כינויים:  אריק מאגנוס לנשר, שליט המגנטיות (Master of Magnetism), אריק האדום, המלך הלבן (ואחר כך המלך האפור) של מועדון הלפייר, הצליין הלבן, מייקל אקסבייר
 סטטוס:  פעיל
 תאריך לידה:  סוף שנות ה-20 של המאה ה-20
 מקום לידה:  גרמניה 
 גזע:  אדם מוטאנטי
 מין:  זכר
 מקצוע:  שליט, מרגל, מנהל בית ספר, אח
 מומחיות:  מדעי הטבע והנדסה בדגש על הנדסה גנטית ופיזיקה
 כוחות:  שליטה באנרגיה אלקטרומגנטית ושדות מגנטיים המאפשרת תעופה, יצירת מטחי אנרגיה, שדות כוח, תמרון מתכות, טלקינזיס בקני מידה מיקרוסקופיים ומאקרוסקופיים כולל הזזת עצמים ענקיים וכדומה. מוטאנט ברמה אומגה.
 חברה בקבוצה:  אחוות אראקו, הטבעות הגדולות של אראקו
 חברה לשעבר בקבוצה:  המועצה השקטה של קרקואה, אחוות המוטאנטים, אקס-מן, פרשי הגאולה, מועדון הלפייר, אקס-מן הצעירים (מעסיק), בן בריתם של ניו-טיאן והידרה, האוונג'רס המדהימים, אקסקליבר הג'נושית, התריסר, מנהיג אומת ג'נושה, השוליות, המוטאנטים החדשים (מורה), המוטנטים מהארץ הפראית (יוצר), המשוטטים (מעסיק לשעבר), בן ברית של S.H.I.E.L.D, שיתוף פעולה עם דוקטור דום, הגולגולת האדומה ומנדרין
 דת:  יהדות
 אזרחות:  יליד גרמניה, חי במספר מדינות בהן פולין, אוקראינה, ישראל וארצות הברית
 דמויות קשורות
 משפחה:  יעקב ואדי אייזנהרט (הורים, מתים) אריך אייזנהרט (דוד, מת) מגדה לנשר (אשה, נחשבת למתה) אניה לנשר (בת, מתה) ונדה מקסימוף (בת מאומצת) פייטרו מקסימוף (בן מאומץ) לורנה דיין (בת) לונה מקסימוף (נכדה) תומאס ויליאם מקסימוף (נכדים, מתים) ויליאם קפלן ותומאס שפרד (גלגולים של נכדים) ויז'ן (חתן לשעבר)
 חברים:  פרופ' צ'ארלס אקסבייר, מיסטיק
 אויבים:  אקס-מן, רובוטי הסנטינל
 
מגנטו (באנגלית: Magneto) הוא דמות בדיונית של נבל-על/אנטי-גיבור מוטאנט המופיעה בחוברות הקומיקס אקס-מן ביקום מארוול קומיקס. הדמות הופיעה לראשונה בחוברת X-Men #1 מספטמבר 1963 כאויב הראשי של קבוצת האקס-מן ונוצרה על ידי הכותב סטן לי והמאייר ג'ק קירבי.
מגנטו, הידוע גם בשם אריק מגנוס לנשר, הוא מוטאנט בעל יכולות על-טבעיות לשלוט בשדה המגנטי של סביבתו. בקומיקס יכולת זו מאפשרת לו לשלוט במתכות, לרחף, להפעיל שדה כוח בלתי חדיר, לעצב חומרים כרצונו ואף להפעיל טלקינזיס. בנוסף ליכולותיו העל טבעיות המרשימות מגנטו הוא גם מדען מוכשר. כוחותיו וכשרונותיו של מגנטו הם כה אדירים עד שבעולם הקומיקס של מארוול הוא נחשב לאחת הדמויות החזקות ביותר.
דמותו של מגנטו בעלילות הקומיקס נעה בין הופעתו כנבל-על ואויבם המר של האקס-מן, לאנטי-גיבור, ואף לגיבור לאחר שכיפר על עוונותיו. במהלך עלילות הקומיקס מגנטו נחשף כיהודי ניצול שואה וכדמות מורכבת של נבל הפועל מתוך מטרה צודקת - מניעת דיכוי המוטאנטים על ידי בני האדם ה"רגילים" - בדרכים אלימות ומרושעות. מגנטו עצמו מאמין כי הוא פועל למען אוטופיה וצדק, מתוך דאגה ל"גזע" המוטאנטי. עם התקדמות העלילה עוברת דמותו של מגנטו הליך של כפרה וגאולה ובכך מעוררת דיון בדבר הצדקת פעולות על ידי מטרתן. ההיסטוריה המוקדמת של הדמות הושוותה לזו של פעיל זכויות האדם מלקולם אקס ומנהיג הימין הרדיקלי הרב מאיר כהנא.
דמותו של מגנטו מדורגת במקום הראשון ברשימת מאה נבלי-העל הגדולים של כל הזמנים לפי אתר IGN, במקום ה-17 ברשימת הנבלים הגדולים של כל הזמנים לפי מגזין ויזארד וכן במקום התשיעי ברשימת 50 דמויות הקומיקס הגדולות של כל הזמנים לפי מגזין אמפייר. את דמותו המבוגרת של מגנטו בסרטי אקס-מן גילם השחקן איאן מקלן, בעוד את דמותו הצעירה גילם מיכאל פסבנדר.